Бгы-лыжэ лъэхъэнэм и пэ къихуэу
ЯтIэпсыр куэду къеха иужькIэ шынагъуэншэу щызекIуэн папщIэ къызэIуахыжа «Прохладнэ — Бахъсэн — Iуащхьэмахуэ» федеральнэ гъуэгур бгы-лыжэ лъэхъэнэм щIимыдзэ щIыкIэ мардэкIэ зыхуеину щытыкIэм ирагъэувэжынущ.
Хъыбар къызэратащи, 2017 гъэм и фокIадэм куэду къеха ятIэпсым зэтрикъута А-158 «Прохладнэ — Бахъсэн — Iуащхьэмахуэ» федеральнэ гъуэгур шынагъуэншэу щызекIуэн хуэдэу къызэIуахыжащ. АрщхьэкIэ «Кавказ» УПРДОР ФКУ-м и IэщIагъэлIхэм лэжьыгъэхэм пащэ ар мардэкIэ зыхуеину щытыкIэм ирагъэувэжын папщIэ.
Я мурадщ транспортыр щызекIуэ гъуэгур нэхъ бгъуэ ящIыну, псы Iуфэхэр ягъэбыдэну, къехуэх мывэхэр къызэтезыгъэувыIэн щIэгъэкъуэнхэмрэ блынхэмрэ яухуэну. Зэгъэпэщыжыныгъэ-зэфIэгъэувэжыныгъэ лэжьыгъэхэр яухын хуейщ бгы-лыжэ лъэхъэнэм щIидзэным и пэ къихуэу.
Фигу къэдгъэкIыжынщи, ятIэпсыр къызэрехамрэ Бахъсэн псыр къызэриуамрэ я зэран екIащ автомобиль гъуэгум и Iыхьи 8-м. ПсынщIэу лэжьыгъэхэр къызэрызэрагъэпэщам и фIыгъэкIэ махуиплIым къриубыдэу транспортым и зекIуэнымрэ гъащIэр тэмэму къызэгъэпэщынымкIэ IэнатIэхэм я лэжьыгъэмрэ зэфIэгъэувэжа хъуащ.
Темыр Дисанэ.
